Челек-Кемин жаракасы

Челек-Кемин жаракасы - Ысык-Көл жана Иле массивдерин экиге бөлүп турган ири терен жарака.

Түштүк-батыштан түндүк-чыгышка карай Кемин, Челек өрөөндөрү аркылуу 300 кмте созулат. Тик жантайып, тектоникалык талкаланган зоналарды түзөт. Жараканын түштүк-батыш тарабы кууш, түндүк-чыгыш тарабы жазыланып кетет. Айрым жерлерде талкаланды зона үстүнө жылышуу (байыркы Ысык-Көл массиви палеозойдун башталышында пайда болгон тоо тектердин үстүнө жылып калган) менен алмашкан (А. Бакиров, 1965). Жарака Чоң Кемин суусунун ортонку жана төмөнкү агымында синклинорий менен чектелип, ичке жик түрүндө созулат. Бул жарака жер титирөөлөрдү пайда кылган азыркы кездеги активдүү тектоникалык дислокациялардын ичине кирет. 1911-ж. күчү 10-11 баллга жеткен Кемин жер титирөөсү да ушул жараканын жылышуусунан пайда болгон.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Жаракалар